ครม.อนุมัติวงเงิน 923 ล้านบาท ส่งเสริมโครงการประกันรายได้เกษตรกรผู้ปลูกข้าวโพดเลี้ยงสัตว์ปี 2562/2563 เริ่มจ่ายเงินงวดแรก 20 ธันว่าคมนี้
ครม.อนุมัติวงเงิน 923 ล้านบาท ส่งเสริมโครงการประกันรายได้เกษตรกรผู้ปลูกข้าวโพดเลี้ยงสัตว์ปี 2562/2563 เริ่มจ่ายเงินงวดแรก 20 ธันว่าคมนี้นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี มีมติเห็นชอบโครงการประกันรายได้เกษตรกรผู้ปลูกข้าวโพดเลี้ยงสัตว์ปี 2562/2563 วงเงิน 923 ล้านบาท โดยรัฐบาลได้กำหนดข้าวโพดที่มีความชื้น 14.5% กิโลกรัมละ 8.50 บาท ไม่เกินครัวเรือนละ 30 ไร่ ที่เริ่มเพาะปลูกระหว่างวันที่ 1 กรกฎาคม 2562 - 31 พฤษภาคม 2563 สําหรับเกษตรกรผู้มีสิทธิเข้าร่วมโครงการต้องขึ้นทะเบียนผู้ปลูกและแจ้งระยะเวลาเก็บเกี่ยวกับกรมส่งเสริมการเกษตร ซึ่งรัฐบาลจะเริ่มจ่ายเงินงวดแรกในวันที่ 20 ธันวาคมนี้ ให้เกษตรกรที่เก็บเกี่ยวตั้งแต่วันที่ 1 ตุลาคม- 19 ธันวาคม 2562 และจะจ่ายเงินต่อเนื่องในทุกวันที่ 20 ของเดือน จนถึงวันที่สิ้นสุดโครงการคือ 31 ตุลาคม 2563 ซึ่งจะมีธนาคารเพื่อการเกษตรและสหกรณ์การเกษตรเป็นผู้โอนเงินเข้าบัญชีเกษตรกรโดยตรงนอกจากนี้ ที่ประชุมยังเห็นชอบ โครงการสินเชื่อเพื่อรวบรวมข้าวโพดเลี้ยงสัตว์และสร้างมูลค่าเพิ่มโดยสถาบันเกษตรปี 2562/2563 วงเงิน 1,500 ล้านบาท โดยรัฐบาลจะชดเชยดอกเบี้ยในอัตราร้อยละ 3 ต่อปีเป็นระยะเวลาไม่เกิน 12 เดือน วงเงินชดเชย 45 ล้านบาท โดย ธกส.จะเป็นผู้จัดสินเชื่อให้แก่สถาบันเกษตรกรกลุ่มเกษตรกรและวิสาหกิจชุมชนที่ประกอบธุรกิจเกี่ยวกับข้าวโพดเลี้ยงสัตว์และหรือใช้เป็นวัตถุดิบในการผลิตอาหารสัตว์เพื่อนำไปใช้เป็นเงินทุนรายการหมุนเวียนเพื่อรับซื้อข้าวโพดเลี้ยงสัตว์กับเกษตรกรที่ขึ้นทะเบียนกับกรมส่งเสริมการเกษตร เพื่อจำหน่ายต่อแปรรูปเพื่อสร้างมูลค่าเพิ่มเพื่อช่วยดูดซับปริมาณผลผลิตข้าวโพดเลี้ยงสัตว์ในช่วงที่ผลผลิตออกมาจำนวนมาก